પછી ડૉક્ટર-કંપાઉન્ડરનું મોબાઈલ દવાખાનું સાઈકલ પર સવારથી સાંજ સુધી આસપાસના ગામડાઓના દલિત વાસમાં ઘુમતું રહ્યું. ડૉક્ટર ઈમાનુએલે એની દાક્તરી વિદ્યાની આવડત અને હોંશિયારી જોઈને એને આર.એમ.પી. દાક્તરી ભણાવડાવી. એટલું જ નહીં સમય જતાં પોતાની સઘળી દાક્તરી વિદ્યા હીરાને શિખવાડી દીધી ને પોતે સિત્તેર વર્ષની વયે પહોંચતા નિવૄતિ લઈ લીધી. હવે સર્વ ગામડાના દલિતવાસમાં હીરો ‘હીરાલાલ દાક્તર’ તરીકે પંકાવા લાગ્યો. ઈમાનુએલ ડૉક્ટરની નિઃસ્વાર્થ સેવાનો પ્રભાવ હીરાલાલમાં દેખાતો હતો. ગરીબ લોકોની સેવા એ જ સાચો ધર્મ એ ડૉક્ટર ઈમાનુએલનો સિદ્ધાંત –જીવનસૂત્ર હીરાએ પોતાના જીવનમાં અપનાવી લીધું હતું. આથી મણી-પશાને તે કહેતો આપણા જીવવા પૂરતું મળી રહે છે એટલે વધારે લોભ કરવો સારો નહીં!’ પણ દીચરા તને ય ભગવાને બે છોકરાં આલ્યાં છ તે એનો વચાર કરવો પડે ન!’ મણી આવું કહેતી ત્યારે તે કહેતો, ‘મા! આજ દન હુંધી ભગવાને આપણ ન હાંચવ્યાં છ ન તો હવ પછી નહીં હાચવ? ચંત્યા ન કર! દાક્તર ઈમાનુએલે મને માણહની સેવા કરતાં પરભુની સેવા કરતાં શિખવાડ્યું છ એટલે પરભુ બધું સારું કરસે!’